KOMISIJOS SPRENDIMAS
2004 m. rugsėjo 2 d.
dėl Naujosios Kaledonijos įmonių, kurioms valstybės narės gali suteikti leidimą į Bendriją importuoti šviežią mėsą
(pranešta dokumentu Nr. K(2004) 3296)
(Tekstas svarbus EEE)
(2004/628/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis, ožkas ir kiaules bei šviežią mėsą ar mėsos produktus iš trečiųjų šalių (1), ypač į jos 4 straipsnio 1 dalį ir 18 straipsnio 1 dalies a ir b punktus,
kadangi:
(1)
Direktyvoje 72/462/EEB numatyta, kad trečiųjų šalių įmonėms gali būti leidžiama į Bendriją eksportuoti šviežią mėsą, jei jos atitinka minėta direktyva nustatytas bendrąsias ir specialiąsias sąlygas.
(2)
Gyvūnų sveikatos padėtis Naujojoje Kaledonijoje yra panaši į padėtį valstybėse narėse, ypač ligų užkrato pernešimo per mėsą požiūriu, o šviežios mėsos gamybos kontrolės priemonių vykdymas yra patenkinamas.
(3)
Vykdydama Direktyvos 72/462/EEB 4 straipsnio 3 dalies nuostatas, Naujoji Kaledonija pateikė įmonių, kurioms turėtų būti leista į Bendriją eksportuoti šviežią mėsą, duomenis.
(4)
Naujosios Kaledonijos pasiūlytos įmonės atitinka visus Direktyva 72/462/EEB nustatytus reikalavimus, kad jos būtų patvirtintos kaip skerdyklos, šaldymo sandėliai ir patvirtintos mėsos išpjaustymo įmonės, iš kurių, vadovaujantis tos direktyvos 18 straipsniu, gali būti leista į Bendriją importuoti mėsą.
(5)
Tų įmonių higienos standartai yra patenkinami, todėl įmonės gali būti įtrauktos į įmonių, iš kurių gali būti leista į Bendriją importuoti mėsą, sąrašą, kuris turi būti parengtas vadovaujantis Direktyva 72/462/EEB.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Priede išvardytos Naujosios Kaledonijos įmonės patvirtinamos kaip įmonės, iš kurių, vadovaudamosi Direktyva 72/462/EEB nustatytomis sąlygomis, įskaitant 18 straipsnio 1 dalies a ir b punktus, valstybės narės gali leisti į Bendriją importuoti šviežią mėsą.
2 straipsnis
Šis sprendimas taikomas nuo 2004 m. rugsėjo 6 d.
3 straipsnis
Šis sprendimas skirtas valstybėms narėms.
Priimta Briuselyje, 2004 m. rugsėjo 2 d.